[pic] | EURÓPAI BIZOTTSÁG |

Brüsszel, 2010.12.20.

COM(2010) 769 végleges

A BIZOTTSÁG KÖZLEMÉNYE A TANÁCSNAK, AZ EURÓPAI PARLAMENTNEK ÉS AZ EURÓPAI GAZDASÁGI ÉS SZOCIÁLIS BIZOTTSÁGNAK

Az uniós polgárok előtt álló, határokon átnyúló adózási akadályok megszüntetéséről

SEC(2010) 1576 végleges

A BIZOTTSÁG KÖZLEMÉNYE A TANÁCSNAK, AZ EURÓPAI PARLAMENTNEK ÉS AZ EURÓPAI GAZDASÁGI ÉS SZOCIÁLIS BIZOTTSÁGNAK

Az uniós polgárok előtt álló, határokon átnyúló adózási akadályok megszüntetéséről

BEVEZETÉS

1992 óta az Európai Unió tagállamainak állampolgárai uniós polgárok és egyúttal a származási tagállam polgárai is. Európa 500 millió uniós polgárának az EU jogrendszeréből fakad az a joga, hogy másik uniós országba költözhet, hogy ott éljen, tanulmányokat folytasson, dolgozzon vagy nyugdíjba vonuljon, továbbá más uniós országban vásároljon vagy fektesse be pénzét.

Az Európai Bizottság az intelligens, fenntartható és inkluzív növekedésre irányuló „Európa 2020 stratégiájában”[1] arra a következtetésre jutott, hogy az EU gazdaságának újbóli fellendüléséhez az szükséges, hogy az Unió polgárai az egységes piacon teljes részt vállalhassanak és ehhez kellő bizalommal rendelkezzenek.

A valóság azonban az, hogy az uniós polgárok a határokon átnyúló tevékenységeik során számos szűk keresztmetszettel szembesülnek az egységes piacon. A polgároknak lehetőséget kell adni arra, hogy jogaik teljes haszonélvezői legyenek, hogy a nemzeti határokon átnyúlóan az EU-n belül polgárként, fogyasztóként, tanulóként, munkavállalóként, betegként vagy nyugdíjasként tevékenykedhessenek. Az egységes piaci intézkedéscsomag[2] és az „uniós polgárságról szóló jelentés”[3] olyan fellépéseket azonosított be, amelyeket számos területen meg kell hozni ahhoz, hogy az uniós polgárok jogai hatékonyan érvényesüljenek. Az adózás az egyik ilyen terület.

E közlemény megjelöli a polgárok legnyomasztóbb, határokon átívelő adózással kapcsolatos problémáit és felvázolja a lehetséges megoldásokat. Az adott esettől függően a megoldások között szerepelhetnek a következők: az egyes tagállamok nemzeti adószabályainak módosítása a diszkrimináció megszüntetése érdekében, közös uniós jogszabályok bevezetése vagy EU-szerte szorosabb együttműködés az adóhatóságok között újabb területeken, valamint az információátadást és figyelemfelkeltést elősegítő kezdeményezések. Az adószabályoknak nem szabadna eltántorítaniuk az egyéneket attól, hogy kihasználják a belső piac által kínált lehetőségeket.

AZ EU POLGÁRAINAK A JELENLEGI, HATÁROKON ÁTNYÚLÓ ADÓZÁSI NEHÉZSÉGEI

Az egyes uniós polgárok gyakran fordulnak határokon átnyúló adózási problémáik ügyében az Európai Bizottságon belüli különböző kapcsolattartási pontokhoz, amelyek az „Európa Önökért”[4] elnevezésű portálon találhatóak: A Your Europe Advice , a SOLVIT és a Europe Direct Contact Centres éves jelentései azt mutatják, hogy az uniós polgároktól számos, adózással kapcsolatos kérés és panasz érkezik; ezek a kérések és panaszok teljes éves mennyiségének legalább 3–4%-át teszik ki. A határokon átnyúló régiókban a Bizottság vonatkozó szolgálatai[5], az Európai Fogyasztói Központok, az Európai Vállalkozói Hálózat és az Európai Foglalkoztatási Szolgálat (EURES) is számos és különböző adózással kapcsolatos kérést és panaszt kapnak. Ezenfelül a Bizottsághoz számos, a határokon átnyúló szervezetek által készített jelentés érkezett a több országot érintő adózási problémákkal kapcsolatban. Mivel az uniós polgárok egyre aktívabbak saját országuk határain túl is, az ilyen kérések és panaszok száma valószínűleg növekedni fog a jövőben.

A panaszok nagy része a külföldi adószabályok bonyolultságával kapcsolatos, valamint azzal, hogy nehéz e szabályokról, valamint az e szabályok által biztosított jogokról és a velük járó kötelezettségekről információt szerezni. E nehézségek gyakran a nyelvi akadályoknak tudhatók be, de akadnak panaszok a különböző országok adóhatóságai közötti együttműködés hiányáról is. Ugyancsak gyakran képezi panasz tárgyát a tagállamok adóhatóságainak különböző részlegei által nyújtott, egymásnak ellentmondó tájékoztatás, valamint a külföldi lakókra kivetett helyi adók hatása.

Ezenfelül

- azok az uniós polgárok, akik külföldre költöznek, hogy ideiglenesen vagy állandó jelleggel ott végezzenek munkát, vagy a munkavállalás miatt nap mint nap határátlépők, mindenekelőtt arról panaszkodnak, hogy nehéz a külföldi adóhatóságoktól pótlékot, adókedvezményt vagy adólevonást igényelni és kapni. Gyakran arról is panaszkodnak, hogy a magasabb progresszív adómértékeket alkalmaznak a nem honos munkavállaló jövedelmére, és jobban megadóztatják a külföldi jövedelmet. Kimagasló helyen szerepelnek a kettős adózás problémái, amelyek abból adódnak, hogy nem egyértelmű az adózás helye, a kettős adózásról szóló kétoldalú szerződések keretében rendelkezésre álló adójóváírások összege korlátozott, valamint egyes esetekben e szerződések sem léteznek.

- A lakóhelyüktől eltérő országban ingatlant vásárló uniós polgárok arról panaszkodnak, hogy a külföldi ingatlanra nem jár adómentesség; az adott országban lakóhellyel nem rendelkező személyek esetében nincs lehetőség az adólevonásra és az ingatlan által okozott adóveszteség kompenzálására; és magasabb ingatlan-átruházási illetékek terhelik őket.

- A külföldi ingóságokba befektető polgárok arról panaszkodnak, hogy nehézkes a forrásadóból származó kedvezmény igénybevétele.

- A külföldi nyugdíjalapokba befizető polgárok pedig különösen azt nehezményezik, hogy e járulékok nem vonhatók le, a nyugdíjakat kétszeresen adóztatják és a nyugdíjtőke határokon átnyúló transzferei adóakadályokba ütköznek.

- Számos, más országban ingatlant öröklő uniós polgár többek között arról tett panaszt, hogy nem léteznek az örökség kettős megadóztatását enyhítő rendelkezések, és az adott tagállamban lakóhellyel nem rendelkező személyeket magasabb örökösödési illeték sújtja.

- Autóvásárlás esetén, amennyiben arra egy másik, nem a lakóhely szerinti tagállamban kerül sor, vagy ha egy adott tagállamban regisztrált gépjárművet más tagállamba helyeznek át, a fogyasztók mindenekelőtt arról panaszkodnak, hogy a regisztrációs és/vagy a gépjárműadót kétszer kell megfizetniük. Sokan közülük nehezen értik, hogy a szabad mozgásról szóló uniós szabályok miként vonatkoznak az adózásra és tévesen feltételezik, hogy az EU-n belüli gépjárműadó-szabályokat harmonizálták vagy azokat összhangba kell még hozni. Ezen túlmenően panaszkodnak még az adózási akadályokról, amikor más országból kívánnak online árut vásárolni, valamint általános nehézségekbe ütköznek a határokon átnyúló vásárlás során. Továbbá megkérdőjelezik, hogy miért különböző mértékű az alkohol és a dohányáru jövedéki adója a különböző országokban, és e termékek behozatala miért oly nehézkes.

- Művészek, zenészek és egyéb független szolgáltatók szervezetei azt tartják kellemetlennek, hogy a honoráriumukból visszatartott adók visszatérítése késedelmesen érkezik meg; az adóhatóságoknál nem létezik egyetlen kapcsolattartó pont; az adóhatóságok nehezen betartható, szigorú határidőket szabnak meg; nem kerülnek egyeztetésre az adó kivetésére és az adókedvezmény igénylésére vonatkozó időkorlátok; valamint hogy országonként eltérő, bonyolult adónyomtatványokkal kell bajlódni.

- A vállalatok gyakran azokra az adóakadályokra utalnak, amelyek meggátolják a határon túli munkavállalók felvételét, és különösen a különböző adórendszerek közötti kapcsolat milyenségét nehezményezik.

E közlemény először is azt kívánja bemutatni, miként segíthet a Bizottság az Unió polgárainak, hogy megoldást találjanak az adóügyi megkülönböztetés problémáira.

A Bizottság problémamegoldó szolgálatainak felhasználása és az EU-Szerződés szabályainak alkalmazása az adóügyi megkülönböztetés számos olyan problémájára nyújthat megoldást, amelyekkel az EU polgárai a határokon átnyúló tevékenységeik során szembesülnek. Olyan problémákat azonban nem tudnak megoldani, mint a kettős adózás, ami két alkalmazandó adórendszer egyidejű fennállásából és e rendszerek között számos eltérésből fakad. A Bizottság úgy véli, hogy – még ha a tagállami adószabályok valójában nem is mondanak ellent a Szerződés szabályainak – nem helyénvaló, hogy az egységes piacon olyan problémák, mint a kettő adózás, a különböző adórendszerek közötti összeférhetetlenség és a tagállamok adószabályairól szóló információkhoz való hozzáférés hiánya eltántorítsák az egyéneket attól, hogy határokon átnyúló tevékenységeket végezzenek, vagy megbüntessék őket e tevékenységekért. A tagállamok adószabályainak valamennyi szempontját összehangolni se nem szükséges, se nem megoldható. Olyan megoldások azonban szükségesek, amelyek elismerik a polgárok törvényes érdekeit a szabad mozgás terén, ahogyan azt a Szerződések is garantálják. Ez azt is jelentheti, hogy az adózással kapcsolatos különböző problémák a tagállamok közötti koordináció és az együttműködés változó szintjeit igénylik, amennyiben azok megoldásra várnak.

A Bizottság ezért tartja lényegesnek, hogy a különböző tagállamok adórendszereinek összeegyeztethetőbbé tételéhez uniós fellépést hozzanak. E közlemény terveket fogalmaz meg ezen a területen, és felkéri a Tanácsot és az Európai Parlamentet, továbbá valamennyi érdekelt felet, hogy vállaljanak aktív szerepet e kérdéseknek egy közös stratégia keretében, az uniós polgárok érdekében történő kezelésében.

A MEGKÜLÖNBÖZTETÉS KEZELÉSE A TAGÁLLAMOK ADÓZÁSSAL KAPCSOLATOS JOGSZABÁLYAIBAN

A Bizottság nagy jelentőséget tulajdonít a diszkriminatív adószabályok kezelésének az egyes tagállamokban annak érdekében, hogy a polgárok – amennyiben úgy kívánják – szabadon részt vehessenek határokon átnyúló tevékenységekben. A tagállamok nem tehetnek megkülönböztetést a nemzetiség alapján, és nem alkalmazhatnak indokolatlan korlátozásokat az EU-Szerződésekkel biztosított négy alapszabadság gyakorlása terén. A tagállamok csak akkor járhatnak el a hazai helyzetektől eltérően egy határokon átnyúló helyzetben, ha ezt az adófizető körülményeiben meglévő különbségek indokolják.

Az évek során az uniós polgárok egyre aktívabban folytattak határokon átnyúló tevékenységeket, és nyilvánvalóvá vált, hogy a tagállami adószabályok számos szempontja ellentmond a Szerződésben foglalt szabályoknak. Az azonosított problémák közül többel már foglalkoznak, illetve meg is oldották azokat. Ezek többnyire a határokon átnyúló bevételekre, külföldi ingatlanokra, nyugdíjakra, osztalékokra, valamint a gépjárművek, alkohol és dohányáru behozatalára alkalmazott szabályokkal vannak összefüggésben. Ezen esetek részletes áttekintése a jelen közleményt kísérő bizottsági szolgálati munkadokumentumban[6] található. E dokumentum tájékoztatást nyújt az uniós polgárok rendelkezésére álló bizottsági probléma-megoldó szolgálatokról, és példával szolgál a tagállami adószabályok azon fajtáiról, amelyekről kiderült, hogy nem összeegyeztethetőek az EU-Szerződésekkel.

A Bizottság arra ösztönzi a polgárokat, hogy hívják fel figyelmét az uniós tagállamok azon adózási jogszabályaival kapcsolatban felmerülő problémákra, amelyek véleményük szerint nem egyeztethetők össze az uniós jogszabályokkal. Valamennyi uniós polgár használhatja a 2. fejezetben említett, „Európa Önökért” elnevezésű portálon szereplő kapcsolattartó pontokat. Ezen túlmenően valamennyi uniós polgárnak jogában áll panaszt benyújtani az Európai Bizottsághoz, amennyiben egy uniós tagállam bármely gyakorlata véleményük szerint nem egyeztethető össze az uniós jogszabályokkal.

A Bizottság nagyobb erőfeszítést kíván tenni annak érdekében, hogy

- nagyobb átláthatóságot biztosítson és több információt nyújtson a polgárok számára a tagállami adótörvényekkel kapcsolatos panaszok és az adózás területén folytatott jogsértési eljárások eredményeiről;

- nyomon kövesse a tagállamok adójogszabályait és szisztematikusan felkérje a tagállamokat, hogy adott határidőn belül orvosolják az uniós jogszabályokkal való összeférhetetlenséget;

- nyomon kövesse a Bíróság adózás területén hozott ítéleteinek tagállamok általi végrehajtását, és biztosítsa, hogy a végrehajtásra azokban a tagállamokban is sor kerüljön, amelyek nem képezték az ítélet tárgyát;

- biztosítsa, hogy az uniós polgároknak tanácsadást nyújtó szolgálatok rendelkeznek a kellő információkkal, képzettséggel és dokumentációval, hogy kezelni tudják a polgároktól érkező, határokon átnyúló adózási akadályokkal kapcsolatos panaszokat.

A KONKRÉT TERÜLETEKRE IRÁNYULÓ TERVEZETT UNIÓS FELLÉPÉS

A Bizottság bizonyos lépéseket tervez azon legfontosabb, megoldatlan adóügyi problémák kezelése érdekében, amelyekkel az Unió polgárai a határokon átnyúló tevékenységek során szembesülnek.

1. A jövedelem és a tőke kettős adóztatása

Mindenekelőtt a Bizottság úgy véli, hogy lépéseket kell tenni az EU-n belüli kettős adózás problémáinak végleges megoldása érdekében, ami túlmutat a kétoldalú adózási egyezményekben kínált megoldásokon. A Bizottság jelenleg azokat a problémákat vizsgálja, amelyekkel az egyének és a vállalatok is szembesülnek, amikor jövedelmüket, nyereségüket és tőkenyereségüket egynél több tagállam is megadóztatja. A Bizottság a kettős adózás problémáit részleteiben fogja mérlegelni egy közleményben, amelyet 2011-ben kíván elfogadni, egy hatásvizsgálat alapján pedig olyan lehetséges megoldásokat fog felsorakoztatni 2012-ben, mint a kötelező erejű vitarendezési mechanizmus, amelyet a közelmúltban készült Monti-jelentés[7] is javasolt annak érdekében, hogy a kettős adózással kapcsolatos, a jövedelmekről és tőkéről szóló kétoldalú tagállami szerződések hiányosságait kezelje.

2. Örökösödési adó

A határokon átnyúló örökösödési adó kérdéseivel összefüggő problémák egyre nagyobb aggodalmat jelentenek az EU polgárai számára. Az Európai Unió Bíróságának 2003 előtt nem kellett megvizsgálnia az EU tagállamainak örökösödési adóval kapcsolatos szabályait, azóta viszont a nemzeti bíróságok nyolc ügyet utaltak a Bíróság elé. Ezenfelül a Bizottsághoz számos panasz és kérés érkezett az e területen tapasztalható megkülönböztetéssel és kettős adózással kapcsolatos problémákról. A kettős adózás problémái azért merülnek fel, mert az örökségre adókat kivető tagállamokban a jogszabályok jelentős különbségeket mutatnak még atekintetben is, hogy ki adóköteles. Továbbá nagyon kevés olyan kétoldalú adózási egyezmény létezik a tagállamok között, amelyek az örökség kettős megadóztatásával foglalkoznak, az egyoldalú, adózáskönnyítő mechanizmusok pedig nem tűnnek átfogónak. A Bizottság jelenleg elemzi ezeket az örökösödési adóval kapcsolatos, határokon átnyúló problémákat, és széles körű konzultációt folytat. Továbbá olyan megoldási lehetőségeket vizsgál meg, mint a diszkriminatív jellemzők eltávolításával kapcsolatos iránymutatások biztosítása és a tagállamok felkérése, hogy tegyék átfogóbbá az egyoldalú, kettős adózást megkönnyítő mechanizmusaikat. A Bizottság 2011 közepén a folyamatban lévő hatásvizsgálat eredményeire támaszkodva az örökösödési adó határokon átnyúló problémáival foglalkozó javaslatokat kíván előterjeszteni.

3. A határokon átnyúlóan kifizetett osztalékok megadóztatása

A több országot érintő esetekben az osztalékra kivetett forrásadó révén az adóbevételhez való jog megoszlik a jövedelem forrását jelentő állam, valamint a befektető székhely szerinti állam között. Gyakran azonban nagy gondokat okoz az a tény, hogy az osztalékkifizetést két tagállamban is megadóztatják: előfordul, hogy bonyolult az adó-visszaigénylés, több adózási réteg jöhet létre és a külföldi befektetőknek fizetett osztalékokra kivetett adó magasabb lehet, mint a helyi befektetőknek fizetett osztalékokra kivetett adó. Ezáltal megnövekedett a polgárok diszkriminációval összefüggő panaszos ügyeinek és a Bíróság elé utalt ügyek száma.

A Bizottság jelenleg elemzi ezt a kérdést, és 2012-ben egy hatásvizsgálat alapján kezdeményezést kíván előterjeszteni azon problémák megoldására, amelyek akkor merülnek fel, amikor két tagállam is rendelkezik adóztatási joggal az egyes befektetőknek fizetett osztalékokra vonatkozóan. Az osztalékok EU-beli megadóztatásának teljesebb körű elemzésétől függően a Bizottság a tagállamokkal együtt közreműködik annak biztosítása érdekében, hogy az értékpapírokból származó jövedelemre, beleértve az osztalékokra kivetett bármely forrásadó alóli mentesítést, amelyre a befektetők az adózási egyezmények alapján jogosultak, a lehető legegyszerűbb és leggyorsabb módon garantálják, ideális esetben a szóban forgó bevétel kifizetésének idején (vö. a 2009. október 19-i 2009/784/EK bizottsági ajánlással).

4. A regisztrációs és a gépjárműadók

Autóvásárlás esetén, amennyiben arra egy másik, nem a lakóhely szerinti tagállamban kerül sor, vagy ha egy adott tagállamban regisztrált gépjárművet más tagállamba helyeznek át, az EU polgárainak gyakran kiterjedt bürokráciával találják magukat szemben és előfordulhat, hogy a regisztrációs és/vagy a gépjárműadót kétszer kell megfizetniük.

2005-ben a Bizottság irányelvre[8] tett javaslatot a személygépkocsikra vonatkozó adókról, amelynek célja az volt, hogy fokozatosan megszüntesse a regisztrációs adókat és visszatérítési rendszert vezessen be az átmeneti időszakra. A tagállamok ezidáig nem jutottak egyhangú megállapodásra, ami szükséges lenne e javaslat elfogadásához. A Bizottság jelenleg újraértékeli a kérdéseket azzal a céllal, hogy megoldja a személygépkocsikra kivetett kettős regisztrációs adó problémáját és 2011-ben új javaslatokkal fog előállni[9].

5. Elektronikus kereskedelem

Az uniós fogyasztók jelenleg bonyolultnak tartják a más országból online történő áru- és szolgáltatásvásárlást. Három uniós fogyasztóból egy már vásárolt interneten keresztül, de csupán 7%-uk vásárolt más országból online. Mindez olyan időszakban, amikor a fogyasztók 33%-át érdekelné a más országból történő vásárlás.

A kutatások azt igazolták, hogy a fogyasztók 60%-a megkísérelte a más országból online történő vásárlást, de az nem sikerült, mert az értékesítő megtagadta a tranzakciót vagy a szállítást[10]. A megvizsgált esetek felében a tranzakciót nem lehetett befejezni, pedig a fogyasztók legalább 10%-ot takaríthattak volna meg, ha sikerül végrehajtaniuk a tranzakciót. Különböző tényezők tántorítják el a vállalkozásokat attól, hogy határokon átnyúlóan értékesítsenek, de az egyik legfontosabb tényezőként a héával kapcsolatos kérdéseket jelölték meg. A kiskereskedők 62%-a állította, hogy a nemzeti adószabályozások közötti különbségek lényeges gyakorlati akadályt jelentenek a határokon átnyúló kereskedelemben. Az online kereskedők vonakodnak attól, hogy külföldön értékesítsék termékeiket, mivel olyankor adott esetben azon országok felé is áfafizetési és jelentéstételi kötelezettségnek kell eleget tenniük, ahová értékesítenek.

Némiképp javult a jelenlegi helyzet azzal, hogy a fogyasztókat a távközlés, a műsorszolgáltatás és az elektronikus szolgáltatások területén kiszolgáló kereskedők számára egyablakos ügyintézési rendszert fogadtak el, továbbá megkezdődtek az ilyen rendszer végrehajtására irányuló munkák. A Bizottság továbbra is az egyablakos ügyintézési rendszer szélesebb körű alkalmazására ösztönöz[11]. Ebben az összefüggésben a Bizottság december 1-jén zöld könyvet indított útjára, amely lehetővé teszi valamennyi érdekelt fél számára, hogy konzultációt folytasson a héa jövőjéről, beleértve az egyablakos ügyintézési rendszert is. A Bizottság arra ösztönzi az érdekelteket, hogy aktívan járuljanak hozzá e konzultációhoz, ami segíteni fogja a jövőbeli fellépés előkészítését ezen a területen.

MEGFONTOLÁSOK A JÖVőBELI FELLÉPÉS TEKINTETÉBEN

A Bizottság továbbá javasolja, hogy folytassanak párbeszédet a tagállamok adóhatóságaival és az érdekelt felekkel, hogy egyéb megfelelő megoldásokat találjanak az uniós polgárok határokon átnyúló adózási akadályainak eltávolítására. A már megtett javaslatok az alábbiak:

- Vezessenek be központi, egyablakos ügyintézési szabályozást az adóhatóságokban, ahol a mobil munkavállalók és befektetők nemcsak releváns és megbízható tájékoztatásban részesülhetnek az adózás tárgyában, hanem közvetlenül be is fizethetik adóikat és hozzájuthatnak valamennyi, a saját anyaországuk adóhatósága számára szükséges igazoláshoz;

- A határokon átnyúló adószabályok betartásának megkönnyítése standardizált adó-igénylőlapok és adóbevallási nyomtatványok használatával, az információk lefordítása az EU más hivatalos nyelveire, valamint az információs technológia nagyobb mértékű kihasználása;

- A tagállamok ösztönzése a határ menti munkavállalókra és a mobil munkavállalókra vonatkozó olyan különleges szabályok elfogadására, amelyek figyelembe veszik a különböző tagállamok adó- és társadalombiztosítási rendszerei közötti kapcsolatot;

- A jobb kapcsolat kiépítése a különböző nyugdíj- és adórendszerek között, a munkavállalói mobilitás ösztönzése érdekében.

KÖVETKEZTETÉS

Az adózási akadályok kiküszöbölése fontos szerepet játszhat abban, hogy megerősítse az EU polgárainak arra vonatkozó képességét és bizalmát, hogy más országokban vállaljanak munkát, vonuljanak nyugdíjba, fektessék be pénzüket vagy vásároljanak árukat és szolgáltatásokat. A Bizottság azt javasolja, hogy:

- vizsgálják meg, hogyan lehetne nagyobb átláthatóságot és tájékoztatást biztosítani a polgárok számára a tagállami adótörvényekkel kapcsolatos panaszok és az adózás területén történt jogsértési esetek eredményeiről. Erre különösen a polgárbarát információk közzétételével kerül sor évente az Európa-honlapon;

- könnyítsék meg a hozzáférést a Bizottság polgároknak szánt, EuropeDirect és „Európa Önökért” elnevezésű tanácsadói szolgáltatásaihoz, és biztosítsák, hogy e szolgáltatások eredményesebben foglalkozzanak az adózással kapcsolatos kérdésekkel, valamint hogy a polgárok közvetlenebbül juthassanak segítséghez és tanácshoz. Az „Európa Önökért” honlapon elérhető információkat felhasználóbarát formátumban teszik közzé;

- 2011-ben részletes elemzés kerüljön bemutatásra a kettős adózás problémáiról, és 2012-re végleges megoldást dolgozzanak ki egy hatásvizsgálat eredményei alapján;

- 2011-ben egy hatásvizsgálat eredményeire támaszkodva javasoljanak megoldásokat az örökösödési adó határokon átnyúló problémáira;

- 2012-ben egy hatásvizsgálat eredményeire támaszkodva javasoljanak megoldásokat az osztalékok határokon átnyúló kifizetésére kivetett adókból eredő problémákra;

- javasoljanak megoldásokat a határokon átnyúló problémákra az EU polgárai számára a személygépkocsikra kivetett adók, valamint az áruk és szolgáltatások online vásárlása terén;

- kezdeményezzenek vitát 2011-ben a tagállamokkal az adószakértők munkacsoportjában arról, miként lehetne egyszerűsíteni az adószabályok betartását határokon átnyúló esetekben.

Az uniós polgárok határokon átnyúló, adózással kapcsolatos problémáinak (például kettős adózás, bonyolult adózási eljárások és az egyértelmű információk rendelkezésre állásának hiánya a külföldi adófizetők számára) sikeres megoldása érdekében a Bizottságnak szüksége van a Tanács, az Európai Parlament, a tagállamok és egyéb érdekelt felek támogatására. A Bizottság ezért felkéri valamennyi érdekelt felet, hogy vállaljanak aktív szerepet az e közleményben felvázolt, adózást érintő akadályok kezelésében, hogy az egységes piac valós előnyökkel járjon az uniós polgárok számára. A Bizottság a 2013-ra, a polgároknak szentelt európai évre tervezett, az uniós polgárságról szóló jelentésében be fog számolni a határokon átnyúló, adózással, különösen a személygépkocsik kettős adóztatásával kapcsolatos problémák megoldása terén elért eredményekről.

[pic][pic][pic]

[1] http://ec.europa.eu/eu2020/pdf/COMPLET%20EN%20BARROSO%20%20%20007%20-%20Europe%202020%20-%20EN%20version.pdf

[2] COM(2010) 608.

[3] COM(2010) 603.

[4] http://ec.europa.eu/youreurope/citizens/index_en.htm

[5] SEC(2010)1576.

[6] SEC(2010)1576.

[7] http://ec.europa.eu/bepa/pdf/monti_report_final_10_05_2010_en.pdf.

[8] COM(2005) 261 végleges.

[9] A gépjárművek kettős regisztrációs adójától különálló kérdés a gépjárművek kettős regisztrációjának követelménye. Az utóbbi tekintetében az uniós polgárságról szóló 2010. évi jelentésben (COM(2010) 603) foglaltak szerint a Bizottság jogalkotási eszközt is fog javasolni 2011-ben, hogy egyszerűsítse azon gépjárművek nyilvántartásba vételi eljárásának alaki követelményeit és feltételeit, amelyeket már egy tagállamban nyilvántartásba vettek, hogy elhárítsák az ezen gépjárművek más tagállamba történő átvitele előtt álló akadályokat.

[10] A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának az EU-ban a vállalkozások és a fogyasztók közötti, határokon átnyúló e-kereskedelemről, 2009.10.22. (COM(2009) 557 végleges) és „Az EU-n belüli, határokon átnyúló e-kereskedelemről szóló jelentés” című bizottsági szolgálati munkadokumentum SEC(2009) 283.

[11] 2004-ben a Bizottság javaslatot tett egy „egyablakos ügyintézési szabályozás” (COM(2004) 728) bevezetésére, amely lehetővé tenné, hogy bizonyos jelentéstételi kötelezettségnek eleget lehessen tenni a vállalkozás székhelye szerinti tagállamban. A javaslatot azonban még nem fogadták el.